ADATKEZELÉSI TÁJÉKOZTATÓ

A MAGYAR RENDVÉDELMI KAR

TAGJAI RÉSZÉRE

1. Tájékoztató célja, hatálya

A **Magyar Rendvédelmi Kar** (a továbbiakban: **MRK vagy Adatkezelő**) a **rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény** (a továbbiakban: **Hszt.**) 291. § (1) bekezdése alapján a rendvédelmi szervek hivatásos állománya tagjainak, szerződéses határvadász tagjainak, rendvédelmi igazgatási alkalmazottainak, valamint a Nemzeti Adó- és Vámhivatal pénzügyőri státuszú foglalkoztatottainak önkormányzattal rendelkező rendvédelmi szakmai köztestülete.

Jelen tájékoztató célja, hogy – a vonatkozó magyar, illetve közösségi jogszabályokban meghatározottakkal összhangban, a személyes adatok védelméhez fűződő információs önrendelkezési jog érvényesülése érdekében – ismertesse és átláthatóvá tegye az MRK tagnyilvántartással, illetve az MRK-tagság fennállásáról szóló igazolás kiállításával kapcsolatos adatkezelési eljárását.

Az Adatkezelő a személyes adatok kezelése során a mindenkor hatályos adatvédelmi előírások, így különösen *az Európai Parlament és a Tanács 2016/679/EU Rendelete* (Általános Adatvédelmi Rendelet, a továbbiakban: GDPR) és *az információs önrendelkezési jogról és az információszabadságról szóló 2011. évi CXII. törvény* (a továbbiakban: Infotv.) rendelkezéseinek megfelelően jár el.

1. Az adatkezelés célja

2.1. Az adatkezelés célja az **MRK tagság fennállásáról szóló igazolás kiállításához kapcsolódó eljárás** során az MRK birtokába jutott személyes adatok kezelése.

2.2. Figyelemmel a Hszt. 302. § (2) bekezdésében foglaltakra, mely szerint az MRK-tagsági viszony a rendvédelmi szervvel fennálló foglalkoztatási jogviszony (hivatásos szolgálati viszony, Nemzeti Adó- és Vámhivatalnál pénzügyőri státuszon létesített adó- és vámhatósági szolgálati jogviszony, rendvédelmi igazgatási szolgálati jogviszony, szerződéses határvadász jogviszony) létrejöttével keletkezik, az MRK a tagnyilvántartással kapcsolatban rögzíti, hogy az MRK tagok nyilvántartása a rendvédelmi szerveknél, mint munkáltatónál történik. Az MRK a tagjairól külön nyilvántartást nem vezet.

1. Az adatkezelés jogalapja, a kezelt személyes adatok köre

Az MRK 2.1. pontban meghatározott adatkezelésének jogalapja a GDPR 6.cikk (1) bekezdés a) pontjára, valamint az MRK Adatvédelmi és Adatbiztonsági Szabályzata 4.2.1. a) pontjára figyelemmel az **érintett önkéntes hozzájárulása**.

A **Hszt. 302. § (3)** bekezdése szerint az MRK Iroda az MRK tagjai számára nyújtott kedvezményes szolgáltatások igénybevételi lehetőségének biztosítása céljából - **a tag kérésére** - az MRK-tagság fennállásáról igazolást állít ki.

A **Hszt. 302. § (4)** bekezdése alapján az MRK Iroda a **rendvédelmi szerv**et megkeresheti a szolgálati viszony vagy rendvédelmi igazgatási szolgálati jogviszony fennállása tényének ellenőrzése céljából. A rendvédelmi szerv a megkeresésre öt munkanapon belül köteles írásban tájékoztatást adni az Iroda részére.

A **Hszt.** **304. § (1)** bekezdése alapján a rendvédelmi szerv az MRK tagjáról a tagság igazolása és a tagjai számára nyújtott kedvezményes szolgáltatások igénybevételi lehetőségének biztosítása céljából a következő adatokat adja át:

**a) a tag neve, születési helye, ideje, anyja születési neve,**

**b) a foglalkoztatási jogviszony jellegének megjelölése, a hivatásos állomány esetében a tag rendfokozata,**

**c) a foglalkoztató szerv megnevezése, valamint a szolgálatteljesítési hely.**

A polgári nemzetbiztonsági szolgálatok hivatásos és rendvédelmi igazgatási alkalmazotti állománya, valamint a rendőrség és a Nemzeti Adó- és Vámhivatal Hszt. 304. § (5) bekezdése szerinti állománya tekintetében az MRK Iroda a Hszt. 302. § (3) és (4) bekezdésében, valamint a 304. § (1) bekezdésben az MRK Iroda részére meghatározott feladatokat *a Magyar Rendvédelmi Kar polgári nemzetbiztonsági szolgálatok szerinti tagozatának tagjaira vonatkozó nyilvántartásáról és a nyilvántartott adatok kezelésének szabályairól szóló 9/2013. (III. 29.) BM-Miniszterelnökségi együttes utasítás*ban meghatározottak szerint adatkezelésre kijelölt személy útján teljesíti. A rendvédelmi szerv a Hszt. 302. § (3) és (4) bekezdésében meghatározott kötelezettségének az adatkezelő felé teljesített adatszolgáltatással tesz eleget.

Az MRK a tagsági igazolás kiadásához kapcsolódó ügyintézés megkönnyítése érdekében a kérelmező taggal történő kapcsolattartás céljából kéri a **kérelmező tag elérhetőségi adatainak (e-mail, telefonszám)** megadását is.

A személyes adatok kezeléséhez, valamint a rendvédelmi szerv szolgálati viszony vagy rendvédelmi igazgatási szolgálati jogviszony fennállása tényének ellenőrzése és adatszolgáltatás céljából történő megkereséséhez való hozzájárulás hiányában az MRK-tagság fennállásáról szóló igazolás kiállítására nincs lehetőség.

Az MRK az adatkezelése során nem alkalmaz automatizált döntéshozatalt.

Az MRK a Hszt. 304. § (2) bekezdésben kapott jogalkotói felhatalmazással nem él, az MRK a tevékenységével összefüggésben a jelen pontban részletezett személyes adatokon felül további személyes adatok átadását nem kéri a rendvédelmi szervtől.

1. A Magyar Rendvédelmi Kar, mint Adatkezelő adatai

Adatkezelő

Név: **Magyar Rendvédelmi Kar**

Székhely: 1145 Budapest XIV., Róna u. 124.

nyilvántartási szám: 01-03-0000030

Képviselője: Powell Pál, elnök

*Elérhetőségek:*

Levelezési cím: 1081 Budapest, Dologház u. 1-3.

Telefonszám: + 36 1 794 1466

e-mail: iroda@rendvedelmikar.hu

**Adatvédelmi tisztviselő**

Név: Reiter László, főtitkár

telefonszám: + 36 1 794 1466

e-mail: iroda@rendvedelmikar.hu

1. Az adatkezelés időtartama

Adatkezelő a 3. pont szerinti személyes adatokat az MRK tag MRK tagság fennállásáról szóló igazolás kiállítása iránti kérelme benyújtásának napjától a hozzájárulás visszavonásáig, de legkésőbb az igazolás MRK Iratkezelési Szabályzatában meghatározott őrzési ideje alatt, az irat selejtezéséig kezeli.

1. Az adatkezelés elvei, adatbiztonsági intézkedések

Az Adatkezelő a személyes adatokat a jóhiszeműség és a tisztesség és átláthatóság elveinek, valamint a hatályos jogszabályok és jelen Tájékoztató rendelkezéseinek megfelelően kezeli.

Az Adatkezelő a 3. pont szerinti személyes adatokat csak a jelen Tájékoztatóban ill. a vonatkozó jogszabályokban meghatározott célból kezeli. A kezelt személyes adatok köre arányban áll az adatkezelés céljával, azon nem terjeszkedhet túl.

A 3. pontban meghatározott személyes adatokhoz kizárólag az Adatkezelő férhet hozzá. Az Adatkezelő a személyes adatokat harmadik személyek számára nem adja át, kivéve, ha az érintett ehhez beleegyezését adja, vagy az adatkezelőt erre jogszabály kötelezi.

Az Adatkezelő a jelen Tájékoztató hatálya alá tartozó adatkezelési tevékenysége ellátásához adatfeldolgozót nem vesz igénybe.

Az MRK megfelelő technikai és szervezési intézkedésekkel gondoskodik arról, hogy az általa kezelt adatok védettek legyenek. Az MRK többek között az általa kezelt személyes adatokhoz való jogosulatlan hozzáférés és a személyes adatok jogosulatlan felhasználásának megakadályozása érdekében a személyes adatok kezelése során irányadó adatvédelmi és adatbiztonsági szabályokat külön *Adatvédelmi és Adatbiztonsági Szabályzat*ban határozza meg.

1. **Adatkezeléssel kapcsolatos jogok**

Hozzáféréshez való jog

Az érintett az MRK Adatvédelmi tisztviselőjének 4. pontban megjelölt elérhetőségein keresztül, írásban tájékoztatást kérhet az Adatkezelőtől arra vonatkozóan, hogy személyes adatainak kezelése folyamatban van-e, és ha ilyen adatkezelés folyamatban van, jogosult arra, hogy a személyes adatokhoz és a következő információkhoz hozzáférést kapjon:

a) az adatkezelés célja;

b) a kezelt személyes adatok köre;

c) azon címzettek vagy címzettek kategóriái, akikkel, illetve amelyekkel a személyes adatokat közölték vagy közölni fogják;

d) a kezelt személyes adatok megőrzésének időtartama, ezen időtartam meghatározásának szempontjai;

e) az érintett azon joga, hogy kérelmezheti az adatkezelőtől a rá vonatkozó személyes adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen;

f) a felügyeleti hatósághoz címzett panasz benyújtásának joga;

g) a kezelt személyes adatok forrása.

Az Adatkezelő a tájékoztatás iránti kérelmet legfeljebb 8 munkanapon belül, az érintett által megadott elérhetőségre küldött levélben teljesíti, vagy ha az érintett a kérelmet elektronikus úton nyújtotta be, elektronikus úton értesíti.

Helyesbítéshez való jog

Az érintett az MRK Adatvédelmi tisztviselőjének 4. pontban megjelölt elérhetőségein keresztül, írásban kérheti, hogy az Adatkezelő helyesbítse a rá vonatkozó pontatlan személyes adatokat, amennyiben azok pontatlanok, helytelenek vagy hiányosak.

Az Adatkezelő a helyesbítés iránti kérelmet legfeljebb 8 munkanapon belül teljesíti, és erről érintettet az általa megadott elérhetőségre küldött levélben értesíti, vagy ha az érintett a kérelmet elektronikus úton nyújtotta be, elektronikus úton értesíti.

Az adatkezelés korlátozásához való jog

Az érintett az MRK Adatvédelmi tisztviselőjének 4. pontban megjelölt elérhetőségein keresztül, az alábbi esetekben írásban kérheti, hogy az Adatkezelő korlátozza az adatkezelést:

a) az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi, hogy az adatkezelő ellenőrizze a személyes adatok pontosságát;

b) az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását;

c) az adatkezelőnek már nincs szüksége a személyes adatokra adatkezelés céljából, de az érintett igényli azokat jogi igények előterjesztéséhez, érvényesítéséhez vagy védelméhez.

Ha az adatkezelés a fentiek szerint korlátozás alá esik, az ilyen személyes adatokat a tárolás kivételével csak az érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más természetes vagy jogi személy jogainak védelme érdekében, vagy az Unió, illetve valamely tagállam fontos közérdekéből lehet kezelni. Az adatkezelő az érintettet az adatkezelés korlátozásának feloldásáról előzetesen tájékoztatja.

A hozzájárulás visszavonásához való jog

Az érintett jogosult arra, hogy a 3. pont szerinti személyes adatok kezeléséhez adott hozzájárulását bármely időpontban visszavonja. A visszavonás nem érinti a visszavonás előtt a hozzájárulás alapján végrehajtott adatkezelés jogszerűségét.

Törléshez való jog

Az érintett az MRK Adatvédelmi tisztviselőjének 4. pontban megjelölt elérhetőségein keresztül írásban kérheti az Adatkezelőtől, hogy indokolatlan késedelem nélkül törölje a rá vonatkozó személyes adatokat, az Adatkezelő pedig köteles arra, hogy az érintettre vonatkozó személyes adatokat indokolatlan késedelem nélkül törölje, ha az alábbi indokok valamelyike fennáll:

a) a személyes adatokra már nincs szükség abból a célból, amelyből azokat gyűjtötték vagy más módon kezelték;

b) az érintett visszavonja az adatkezelés alapját képező hozzájárulását, és az adatkezelésnek nincs más jogalapja;

c) a személyes adatokat jogellenesen kezelték;

d) a személyes adatokat az adatkezelőre alkalmazandó uniós vagy tagállami jogban előírt jogi kötelezettség teljesítéséhez törölni kell.

A törlési kérelmet az Adatkezelő abban az esetben utasítja el, ha jogszabály az Adatkezelőt a személyes adatok további tárolására kötelezi. Amennyiben nincs ilyen kötelezettség, az Adatkezelő a törlés iránti kérelmet legfeljebb 3 munkanapon belül teljesíti, és erről az érintettet az általa megadott elérhetőségre küldött levélben értesíti, vagy ha az érintett a kérelmet elektronikus úton nyújtotta be, elektronikus úton értesíti.

1. Adatkezeléssel kapcsolatos jogorvoslati lehetőségek
2. Amennyiben az érintett úgy véli, hogy személyes adatainak kezeléséhez fűződő jogai sérültek, tájékoztatásért és jogainak gyakorlásáért az Adatkezelő **adatvédelmi tisztviselő**jéhez fordulhat az adatvédelmi tisztviselő 4. pontban megjelölt elérhetőségein keresztül.
3. Jogainak érvényesítése érdekében az érintett **panasz**t tehet a **Nemzeti Adatvédelmi és Információszabadság Hatóság**nál (www.naih.hu, 1125 Bp. Szilágyi E. fasor 22/c, e-mail: ugyfelszolgalat@naih.hu), ha az érintett megítélése szerint a rá vonatkozó személyes adatok kezelése megsérti a GDPR rendelkezéseit.
4. Az érintett az Adatkezelő ellen **bíróság**hoz fordulhat, ha megítélése szerint az Adatkezelő a személyes adatait a személyes adatok kezelésére vonatkozó, jogszabályban vagy az Európai Unió kötelező jogi aktusában meghatározott előírások megsértésével kezeli.

A per a Fővárosi Törvényszék előtt, vagy az érintett – választása szerint – a lakóhelye vagy tartózkodási helye szerint illetékes törvényszék előtt indítható meg. [(http://birosag.hu/torvenyszekek)](http://birosag.hu/torvenyszekek)

Budapest, 2023. június 1.

**Magyar Rendvédelmi Kar**

Powell Pál

elnök